**ИЗЛЕТ УЧЕНИКА ВЕРОНАУКЕ У НАШОЈ ШКОЛИ**

**„У ПОХОДЕ ФРУШКОГОРСКИМ МАНАСТИРИМА“**

У суботу, 02.06.2018. године, група од 50 ученика Веронауке у нашој школи, у оквиру слободних активности, посетила је три знаменита фрушкогорска манастира Крушедол, Гргетег и Велику Ремету као и прелепи бисер Срема град Сремске Карловце. У неколико сати обиласка манастира деца су имала прилику да се упознају са важним сегментима наше историје и архитектуре, да се поклоне светињама као и да проведу одређено време у шетњи природом, што им је свакако пружило вишеструку корист и задовољство. У Сремским Карловцима, ученици су имали прилику да виде Православну Богословију, Епархијски двор, Саборну цркву као и чувену Карловачку гимназију. Важно је нагласити да су сви ђаци показали завидан ниво одговорности и дисциплине што је за сваку похвалу. Са констатацијом да је излет протекао веома успешно и будући да нам је ово четврта година реализације оваквог вида дружења, остаје договор да наше дружење и упознавање са светињама и знаменитостима прерасте у обавезну активност у свакој наредној школској години.

До неког новог дружења, желим свима леп распуст...

Вероучитељ и помоћник директора школе, Сребренко Видаковић